KIRJALLINEN KYSYMYS E-3023/00

esittäjä(t): María Sornosa Martínez (PSE) komissiolle

(26. syyskuuta 2000)

Aihe: La Cañadan padon rakentamishanke Turia-jokeen (Valencia, Espanja)

Turia-joen alajuoksulle suunnitellaan sulkuportillista La Cañadan patoa, jolla säänneltäisiin päivittäin veden virtausta. Hanke koskee Manisesin, Riba-rojan ja Paternan kuntia, ja se on parhaillaan neuvotteluvaiheessa. Alueen asukkaat ovat protestoineet hanketta vastaan, koska he epäilevät sen tarpeellisuutta. Hankkeen perustelujen mukaan padolla parannettaisiin ja nykyaikaistettaisiin alueen keinokastelujärjestelmää, koska sen avulla saatavilla olevien resurssien käyttö mukautettaisiin maksimiinsa ja todellista kysyntää vähennettäisiin. Asukkaat puolestaan ovat sitä mieltä, että patohanke ei paranna kasteluinfrastruktuuria, koska se voi toimia ainoastaan vesien patoamisjärjestelmänä.

Espanjan ympäristöministeriön teettämässä ympäristövaikutustutkimuksessa on asukkaiden mukaan suuria puutteita alueen sekä sen kasvien ja eläinten luetteloinnissa, kuvailussa ja arvioinnissa. Alueen ympäristöjärjestöt ja Välimeren seudun metsäalueita puolustavat järjestöt ovat kiistäneet tämän tutkimuksen, jonka mukaan patorakennelma aiheuttaisi kohtuullisen kielteisiä vaikutuksia. Ne ovat esittäneet vaihtoehtoisia tutkimuksia, joissa osoitetaan, että monet luontotyyppidirektiiviin 92/43/ETY(1) sisältyvät kasvi- ja eläinlajit (esimerkiksi Salix alba ja Populus alba -kasvustot) ja lintudirektiivin 79/409/ETY(2) liitteeseen I kuuluvat, ensisijaisesti suojeltavat lajit (esimerkiksi kuningaskalastaja, kaulushaikara ja keisarihaikara), jotka ovat suojeltuja myös Valencian autonomian lainsäädännön nojalla, joutuisivat vakavaan vaaraan padon rakentamisen vuoksi.

Toisaalta on korostettava, että kyseessä olevien kuntien paikallishallinnot ovat esittäneet autonomian hallitukselle pyyntönsä, että tämä sama alue, jolle nyt halutaan rakentaa pato, julistettaisiin kunnalliseksi luontoalueeksi. Autonomian hallitus hylkäsi pyynnön, ja se on nyt esitetty uudelleen.

Eikö komissio katso, että direktiivejä 92/43/ETY ja 79/409/ETY rikotaan selvästi, koska La Cañadan patohanke uhkaa näiden direktiivien liitteisiin sisältyviä lajeja?

Katsooko komissio edellä mainitun perusteella, että ympäristövaikutusdirektiiviä 97/11/ETY(3) on sovellettu asianmukaisesti?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

(3) EYVL L 73, 14.3.1997, s. 5.

Margot Wallströmin komission puolesta antama vastaus

(13. marraskuuta 2000)

Komissio ei ole tietoinen parlamentin jäsenen esille tuomasta hankkeesta.

Se on kuitenkin parlamentin jäsenen kysymyksen johdosta selvittänyt, ettei Espanja ole määrittänyt kyseistä aluetta lintujen erityissuojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY mukaisesti. Kyseessä ei myöskään ole lintujen kannalta erityisen merkittävä alue.

Espanja ei ole ehdottanut kyseisen alueen sisällyttämistä Natura 2000 -verkostoon luontotyyppien ja luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla. Komissiolla ei myöskään ole käytössään tietoja, joiden perusteella näin olisi tehtävä.

Tällä hetkellä ei ole olemassa mitään selvää näyttöä siitä, että direktiivejä 92/43/ETY ja 79/409/ETY olisi rikottu. Kaikkiin patohankkeisiin ja muihin vesien varastointiin tarkoitettuihin laitoksiin sovelletaan ympäristövaikutusten arviointimenettelyä tiettyjen julkisten ja yksityisten hankkeiden ympäristövaikutusten arviointia koskevan neuvoston direktiivin 85/337/ETY muuttamisesta 3. maaliskuuta 1997 annetun direktiivin 97/11/EY mukaisesti. Siinä tapauksessa, että pysyvästi padottavan tai varastoitavan veden määrä on alle 10 miljoonaa kuutiometriä, kyseisiin hankkeisiin on sovellettava mainittua menettelyä vain, jos jäsenvaltiot katsovat niiden luonteen sitä vaativan. Kirjallisen kysymyksen tarkoittamaan hankkeeseen on annettujen tietojen mukaan joka tapauksessa sovellettu direktiivin 97/11/EY mukaista arviointimenettelyä.

Tässä tilanteessa ja saatavilla olevien tietojen perusteella komissio ei voi epäillä, että mitään yhteisön oikeuden soveltamiseen liittyvää sääntöä olisi rikottu. Näin ollen se katsoo tapauksen kuuluvan Espanjan viranomaisten yksinomaiseen toimivaltaan.